Zainal Rashid Ahmad

Haji Zainal Rashid bin Ahmad (Jawi: ; lahir 30 Jun 1967), atau lebih dikenali sebagai ZRA, ialah wartawan, penulis sastera dan pempengaruh di Malaysia. ZRA menerima 7 Hadiah Kewartawanan dan 46 anugerah sastera dan terkenal sebagai wartawan Malaysia yang pertama berjaya menyelinap masuk dan merakamkan keadaan umat Islam di negara Israel dan Palestin melalui sebuah dokumentari Majalah Tiga pada tahun 2005. Beliau turut mengikuti Flotila Sumud Dunia (GSF) untuk memecah sekatan kemanusiaan Israel terhadap Gaza bersama-sama anaknya, Ilham Fansuri, sebelum dilaporkan hilang setelah melihat kapal tentera Israel menghampiri kapalnya. 

Sebagai wartawan, ZRA sekali lagi memasuki Tebing Barat pada 2008 bagi dokumentari Ziarah Palestin. Episod ini dipaparkan bersama lagu Khas Ziarah nyanyian Datuk Ramli Sarip dan lirik ditulis ZRA. Selama 26 tahun sebagai wartawan, ZRA berkhidmat di Kumpulan Utusan (1994-1996), Astro (1996-1998). Seterusnnya, ZRA menjadi Pengurus Bilik Berita dan Penerbit Kanan Edisi Siasat di NTV7 (1999-2005). ZRA mengasaskan Astro FM (2006-2010) sebagai CEO dan Pengarah Kreatif (2006-2010) dengan tumpuan khas bagi penerbitan dokumentari. Pada 2010, menjadi tiga pengasas pertama TV Alhijrah sebagai Naib Presiden Kanan Penerbitan, Pemasaran dan Strategi Jualan Media. Pada 2020 hingga sekarang, ZRA menumpukan pada penstriman media baharu di ZRA STRIM. Sepanjang kerjaya sebagai wartawan, ZRA meraih 7 Anugerah TV termasuk Sri Angkasa (Tragedi Takbai 2004), Anugerah Festival Filem Malaysia dan Anugerah Skrin (Laskar Senoi 2006) dan Ziarah Lubnan (Anugerah Media Pertahanan 2007). Cerpen Segala Yang Tercinta Ada di Sana dijadikan teks PMR pada (2010-2015), manakala cerpen Cinta Ahmad Mutawakil digunakan sebagai teks SPM (2016-kini).

 Kehidupan awal dan pendidikan 
Zainal Rashid bin Ahmad dilahirkan pada 30 Jun 1967 di Alor Setar, Kedah. ZRA mempunyai ibu yang bernama Yom binti Che Din (1942–2022), dan bapa, Ahmad bin Saman (1933–2004)Sejadah Rindu. 2015. ISBN 9789835980015 Pada usia 17 tahun, beliau berpindah ke Kuala Lumpur dan kemudian melanjutkan pelajarannya di Universiti Sains Malaysia, Pulau Pinang pada tahun 1991 di dalam bidang Penulisan Kreatif. 

 Kerjaya kewartawanan dan penulisan 
Pada tahun 1990, ZRA mula terserlah di dalam bidang penulisan apabila puisinya yang bertajuk "Genderang Perang" disiarkan di majalah Dewan Sastera. Walau bagaimanapun, minat beliau adalah lebih kepada penulisan cerpen dan telah menghasilkan lebih 300 cerpen sehingga 2024. Beliau terkenal mengarang cerpen-cerpen yang menggabungkan sastera Melayu moden dan sastera Melayu lama.Hikayat Tanah Jauh. Zainal Rashid Ahmad. 2015. ISBN 9789670892139 Antara buku-buku beliau yang terkenal adalah Al-Kisah (2012), Yang Tercinta (2012), Empunya Hikayat (2014), Hikayat Tanah Jauh (2015), Sekuntum Bunga Neraka (2019), Matinya Saksi yang Lupa Makan Malam (2020), Magis Kota (2015) dan Pop Urban (2017).kesemuanya merupakan kumpulan cerpen.

Selain cerpen, ZRA menghasilkan kumpulan puisi Sepi Itu Mati (2016) dan Orang Sepi Pergi ke Gurun (2017), Dodoi Buat Kelasi yang Pasrah Pada Hidupnya (2019) .ZRA juga menulis dua novelet 'Latto Asmiranda' (2017) dan Cinta Merpati Musim Perang (2019). Cerpennya yang berjudul Cinta Ahmad Mutawakkil digunakan di dalam antologi teks komponen sastera (Komsas) dalam mata pelajaran Bahasa Melayu bagi Sijil Pelajaran Malaysia (SPM). Tulisannya banyak diterbit oleh Institut Terjemahan & Buku Malaysia (ITBM). ZRA telah memenangi lebih 40 anugerah sastera terutamanya Hadiah Sastera Utusan, Hadiah Sastera Perdana, Hadiah Sastera Islam dan pelbagai anugerah peringkat kebangsaan.

Beliau juga telah menjadi wartawan dan pernah bertugas di beberapa agensi media berbeza termasuk Utusan Melayu, Astro, NTV7 dan TV3, dan telah menerima anugerah-anugerah seperti Anugerah Dokumentari Terbaik (2004 & 2010) dan Anugerah Media Pertahanan 2009, dan pelbagai anugerah sebagai pengarah dan penulis skrip terbaik.

 Dokumentari di bumi Palestin dan Israel 
Pada tahun 2005 dan 2008, ZRA bersama 5 orang wartawan dan jurugambar berjaya menyelinap masuk ke negara Israel dan Palestin dengan menyamar sebagai pelancong, lalu merakam satu dokumentari mengenai nasib rakyat Palestin di Tebing Barat selepas 40 tahun dijajah Israel. Dokumentari tersebut disiar di saluran TV3 di dalam program Majalah Tiga, dan kemudiannya juga di Astro Oasis di bawah tajuk Kembara Palestin. Beliau menjadi wartawan negara pertama yang berjaya merakam keadaan umat Islam di bumi Palestin dan di Israel. Dokumentari ini telah memenangi Anugerah Dokumentari Terbaik 2010.

 Garasi TV 
ZRA telah mengasas Garasi TV pada 3 Julai 2020,Garasi TV | Facebook di mana beliau akan mengupas isu-isu semasa serta menceritakan kisah-kisah sebenar di sebalik topik-topik popular berdasarkan pengalaman beliau sebagai seorang wartawan. Beliau turut menjemput individu-individu ternama termasuk bekas Perdana Menteri Malaysia, Muhyiddin Yassin, bekas Ketua Polis Negara, Tan Sri Musa Hassan dan Menteri Wilayah Persekutuan, Tan Sri Annuar Musa bagi mewawancara mereka tentang perkara-perkara yang berbangkit. Selain itu, Garasi TV turut menjalankan jualan dan lelongan berbagai-bagai barang termasuk barangan vintaj serta pakaian.

 Flotila Gaza 
Pada September 2025, Zainal Rashid menyertai Flotila Sumud Dunia bersama-sama rakyat Malaysia dari kumpulan Sumud Nusantara.

 Anugerah dan hadiah 
Sepanjang 30 tahun menulis, ZRA menerima 46 hadiah sastera peringkat nasional. Antaranya 5 Hadiah Sastera Perdana Malaysia & Hadiah Sastera Kumpulan Utusan, Hadiah Sastera Esso Gapena dan Hadiah Sastera Islam JPM-DBP.

ZRA menulis lebih 400 cerita pendek yang tersiar di pelbagai penerbitan sejak 1990 hingga 2024.

Beliau menulis 15 buku sastera dalam genre novel, cerpen dan puisi dan tiga buku perjalanan kewartawanan dengan Anekdot Jalanan (2024 terjual lebih 25 ribu naskhah).

 Pautan Luar 
 Laman Facebook Zainal Rashid Ahmad
 Laman Youtube Zainal Rashid Ahmad
 Laman Tiktok Zainal Rashid Ahmad
 Laman Shopee Zainal Rashid Ahmad

 Rujukan 

Kategori:Kelahiran 1967
Kategori:Orang dari Kedah
Kategori:Penulis Malaysia
Kategori:Orang hidup
Kategori:Orang Malaysia berketurunan Melayu
Kategori:Muslim Malaysia
Kategori:Wartawan Malaysia
Kategori:Alumni Universiti Sains Malaysia
Kategori:Peserta Flotila Sumud Dunia